Ilmailulaki (864/2014)

Valtioneuvoston asetus ilmailulta rajoitetuista alueista (930/2014)

|  |
| --- |
| PUOLUSTUSVOIMIEN OHJE LUVAN HAKEMISESTA Puolustusvoimien ja rajavartiolaitoksen ILMAILULTA RAJOITETULLE ALUEELLE LENTÄMISELLE |

1. Yleistä

Tällä ohjeella annetaan ohjeistus Puolustusvoimien lupamenettelyyn, jossa käsitellään hakemukset lentämisestä Puolustusvoimien ja Rajavartiolaitoksen tarpeisiin perustetuilla pysyville ilmailulta rajoitetuille alueille. Lentäminen näillä rajoitusalueilla on mahdollista Puolustusvoimien luvalla ja Puolustusvoimien tai Rajavartiolaitoksen asettamin erityisehdoin.

Lupaviranomainen Puolustusvoimissa on Pääesikunta. Lupa-asiat Pääesikunnassa käsittelee Pääesikunnan operatiivinen osasto. Lupaa on haettava ensisijaisesti Puolustusvoimien asiointipalvelussa viimeistään seitsemän vuorokautta ennen suunniteltua lentoa, ellei Suomea sitovasta kansainvälisestä velvoitteesta muuta johdu.

Ilmailulain 11 § mukaan R-alueita voidaan perustaa myös muille tahoille kuin Puolustusvoimille ja Rajavartiolaitokselle. Näiden alueiden osalta lupaviranomaisena toimii Traficom.

1. Rajoitusalue (R-alue)

Rajoitusalueella tarkoitetaan valtakunnan maa-alueen tai aluevesien yläpuolella olevaa rajoiltaan määrättyä ilmatilan osaa, jossa ilma-alusten lentäminen / lennättäminen sallitaan vain tietyllä luvalla tai tiettyjen erityisehtojen mukaisesti.

Suomen ilmatilassa olevat pysyvät rajoitusalueet on jaettu kahteen ryhmään:

1. pysyvästi voimassa olevat rajoitusalueet (MILOPS, UAV / aktiivisia H24). Näitä alueita ovat maanpuolustuksen ja aluevalvonnan kannalta merkittävät sotilaskohteet, kuten esimerkiksi varuskunta-alueet, linnakkeet ja varikot.

2.) pysyvät tilapäisesti voimassa olevat rajoitusalueet (MILOPS, UAV / NOTAM), jotka aktivoidaan erillisellä etukäteisilmoituksella käyttäjän toimesta. Tilapäisiä rajoitusalueita ovat esimerkiksi Puolustusvoimien käyttämät ampuma-alueet.

Ilmailulta rajoitettujen alueiden aktiivisuus julkaistaan ilmailutiedotusjärjestelmässä.

1. Rajoitusalueilla lentämisen erityisehdot

Pysyvästi voimassa oleville rajoitusalueille, jotka ovat perustettu Puolustusvoimien tai Rajavartiolaitoksen tarpeeseen, lupa myönnetään vain erityistapauksessa silloin, kun rajoitusalueella tapahtuva lentotoiminta liittyy Puolustusvoimien toimintaan tai se on perustellun tarpeellista ja vaatii lentävän kaluston käyttöä.

Lupaa tilapäisesti voimassa oleville pysyville rajoitusalueille ei myönnetä. Alueilla voi lentää, kun alueet eivät ole ilmoitettu aktiivisiksi ilmailutiedotusjärjestelmässä.

Mikäli alueet ovat aktiivisia, voi niillä lentää, kun ilmaliikenteelle vaarallinen toiminta on tauolla. Tällöin lennonjohto voi selvittää valvotussa ilmatilassa johdetun lennon aktiiviseksi ilmoitetun rajoitusalueen läpi. Valvomattomassa ilmatilassa tauolla olevalle aktiiviselle alueelle voi lentää. Tämä edellyttää alueen tosiasiallisen käyttäjän hyväksyntää. Hyväksyntä koordinoidaan AMC:n (ilmatilanhallintayksikkö) kautta. Lentäminen tauolla olevalle alueelle edellyttää aktivoitua lentosuunnitelmaa.

Rajoitusalueella EFR100 lentämiseen ei tarvita lupaa valtakunnan rajan ylittävältä aluelennonjohtopalvelun alaiselta ilmaliikenteeltä.

Pääesikunnan myöntämään erilliseen lupaan perustuvasta lennosta rajoitusalueelle on esitettävä lentosuunnitelma ilmaliikennepalvelun tarjoajalle viimeistään kaksi tuntia ennen ilma-aluksen lentoonlähtöä. Lentosuunnitelmassa tulee viitata myönnetyn luvan lupanumeroon.

1. Rajoitusalueelle lentämisen luvanhakuprosessi

Lupa on haettavissa osoitteesta https://asiointi.puolustusvoimat.fi.

Lupahakemuksen on oltava Pääesikunnassa viimeistään seitsemän vuorokautta ennen lentämistä rajoitusalueella. Lupahakemuksen saavuttua Pääesikuntaan, lupahakemus taltioidaan luparekisteriin. Puolustusvoimat pyytää Rajavartiolaitokselta lausuntoa ennen lupapäätöstä, jos lupahakemus koskee rajoitusaluetta EFR100 tai sillä nähdään olevan vaikutusta rajavartiolaitoksen toimintaan.

Jos ilmailulta rajoitettu tai kielletty alue on perustettu jonkin kohteen tai alueen suojaamiseksi, on sen lukuun tapahtuva ilmailu kuitenkin sallittu kyseisellä alueella.

Pääesikunnan operatiivinen osasto tekee lupahakemusta koskevan päätöksen ja taltioi sen Puolustusvoimien luparekisteriin.

Pääesikunnan operatiivinen osasto tiedottaa päätöksistään luvan hakijaa, Ilmavoimia, Liikenteen turvallisuusvirastoa (TRAFICOM), Fintraffic lennonvarmistusta ja tarvittaessa Rajavartiolaitosta.

Mahdolliset kysymykset lupaprosessiin liittyen tai paperisen hakulomakkeen jättämiseen <https://puolustusvoimat.fi/asiointi/lomakkeet> tulee lähettää sähköpostilla osoitteeseen:

[permit.defcom@mil.fi](mailto:permit.defcom@mil.fi)

Pääesikunta, operatiivinen osasto

PL 919

00131 Helsinki

0299 800 (vaihde)